Document ID: 31992R2047

ΚΑΝΟΝΙΣΜΟΣ (ΕΟΚ) αριθ. 2047/92 ΤΟΥ ΣΥΜΒΟΥΛΙΟΥ της 30ής Ιουνίου 1992 για τον καθορισμό, για την περίοδο εμπορίας 1992/93, των τιμών, των ενισχύσεων και των παρακρατήσεων που εφαρμόζονται στον τομέα του ελαιολάδου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 1, το άρθρο 92 παράγραφος 3, το άρθρο 234 παράγραφος 2 και το άρθρο 290 παράγραφος 3,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), και ιδίως το άρθρο 4 παράγραφος 4, το άρθρο 5 παράγραφος 1 και το άρθρο 11 παράγραφος 6,
την πρόταση της Επιτροπής (2),
τη γνώμη του Ευρωπαϊκού Κοινοβουλίου (3),
τη γνώμη της Οικονομικής και Κοινωνικής Επιτροπής (4),
Εκτιμώντας:
ότι η ενδεικτική τιμή στην παραγωγή ελαιολάδου πρέπει να καθορίζεται σύμφωνα με τα κριτήρια που προβλέπονται στα άρθρα 4 και 6 του κανονισμού αριθ. 136/66/ΕΟΚ-
ότι η τιμή παρέμβασης πρέπει να καθορίζεται βάσει των κριτηρίων που προβλέπονται στο άρθρο 8 του κανονισμού αριθ. 136/66/ΕΟΚ-
ότι η εφαρμογή των άρθρων 68 και 236 της πράξης προσχώρησης οδήγησε, στην Ισπανία και στην Πορτογαλία, σε τιμές παρέμβασης ελαιολάδου διαφορετικές από τις κοινές τιμές- ότι οι λεπτομέρειες για την προσέγγιση των τιμών παρεμβάσεως του ελαιολάδου που εφαρμόζονται στην Ισπανία και στην Πορτογαλία είναι εκείνες που προβλέπονται στο άρθρο 92 παράγραφος 2 δεύτερη περίπτωση και στο άρθρο 290 παράγραφος 2 δεύτερη περίπτωση της πράξης προσχώρησης-
ότι η αντιπροσωπευτική τιμή αγοράς πρέπει να καθορίζεται σύμφωνα με τα κριτήρια που προβλέπονται στο άρθρο 7 του κανονισμού αριθ. 136/66/ΕΟΚ-
ότι η τιμή κατωφλίου πρέπει να καθοριστεί κατά τρόπο ώστε η τιμή πώλησης του εισαγόμενου προϊόντος να είναι, στον τόπο διέλευσης από τα σύνορα που καθορίζεται κατ' εφαρμογή του άρθρου 9 του κανονισμού αριθ. 136/66/ΕΟΚ, στο επίπεδο της αντιπροσωπευτικής τιμής αγοράς, αφού ληφθεί υπόψη η επίπτωση των μέτρων που αναφέρονται στο άρθρο 11 παράγραφος 6 του εν λόγω κανονισμού-
ότι, προκειμένου να εξασφαλισθεί στους παραγωγούς δίκαιο εισόδημα, πρέπει να καθορισθεί ενίσχυση στην παραγωγή, λαμβάνοντας υπόψη την επίπτωση την οποία έχει η ενίσχυση στην κατανάλωση με μέρος μόνο της παραγωγής-
ότι τα άρθρα 95 και 293 της πράξης προσχώρησης προβλέπουν τη χορήγηση κοινοτικής ενίσχυσης στην παραγωγή ελαιολάδου που παράγεται στην Ισπανία και στην Πορτογαλία- ότι, βάσει των άρθρων 79 και 246 της πράξης προσχώρησης, πρέπει να γίνει προσέγγιση του ποσού της κοινοτικής ενίσχυσης στην Ισπανία και στην Πορτογαλία στο ποσό της κοινής ενίσχυσης κατά την έναρξη της περιόδου εμπορίας- ότι τα κριτήρια που προβλέπονται για την προσέγγιση αυτή οδηγούν στον καθορισμό των ισπανικών και πορτογαλικών ενισχύσεων όπως αναφέρονται κατωτέρω-
ότι κατ' εφαρμογή των άρθρων 5 παράγραφος 4 και 20δ παράγραφος 1 του κανονισμού αριθ. 136/66/ΕΟΚ, θα πρέπει να καθορισθούν τα ποσοστά της ενισχύσεως στην παραγωγή που θα διατεθούν αφενός μεν για τη χρηματοδότηση των δράσεων ποιοτικής βελτίωσης της ελαιοπαραγωγής και αφετέρου για τη χρηματοδότηση των δαπανών που προκαλούνται από τα καθήκοντα που ασκούν οι αναγνωρισμένες οργανώσεις των παραγωγών ή οι ενώσεις τους στη διαχείριση και τον έλεγχο της ενισχύσεως στην παραγωγή ελαιολάδου-
ότι το άρθρο 2 του κανονισμού (ΕΟΚ) αριθ. 3416/90 του Συμβουλίου της 27ης Νοεμβρίου 1990 περί εισαγωγής κοινοτικής ενίσχυσης στην κατανάλωση ελαιολάδου στην Ισπανία και την Πορτογαλία (5) προβλέπει τα κριτήρια για την προσέγγιση του ποσού αυτής της ενίσχυσης προς την κοινοτική- ότι η εφαρμογή των κριτηρίων αυτών συνεπάγεται τον καθορισμό των ποσών της ενίσχυσης στην κατανάλωση στην Ισπανία και την Πορτογαλία, κατά την περίοδο εμπορίας 1992/93, που αναφέρονται στον παρόντα κανονισμό-
ότι, σύμφωνα με το άρθρο 11 παράγραφοι 5 και 6 του κανονισμού αριθ. 136/66/ΕΟΚ, ένα συγκεκριμένο ποσοστό του ποσού της ενίσχυσης στην κατανάλωση πρέπει να προορίζεται, κατά τη διάρκεια κάθε ελαιοκομικής περιόδου, για τη χρηματοδότηση των δράσεων των αναγνωρισμένων επαγγελματικών οργανώσεων που αναφέρονται στην παράγραφο 3 του εν λόγω άρθρου, αφενός, και για τη χρηματοδότηση δράσεων που αποβλέπουν στην προώθηση της κατανάλωσης ελαιολάδου στην Κοινότητα, αφετέρου- ότι θα πρέπει να καθοριστούν τα εν λόγω ποσοστά για την περίοδο εμπορίας 1992/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 1992/93, η ενδεικτική τιμή στην παραγωγή και η τιμή παρέμβασης του ελαιολάδου καθορίζονται ως εξής:
α) ενδεικτική τιμή στην παραγωγή:322,01 Ecu/100 kg-
β) τιμή παρέμβασης:
- για την Ισπανία:183,27 Ecu/100 kg,
- για την Πορτογαλία:198,48 Ecu/100 kg,
- για την Κοινότητα των Δέκα:202,37 Ecu/100 kg.
Άρθρο 2
Για την περίοδο εμπορίας 1992/93, η αντιπροσωπευτική τιμή της αγοράς και η τιμή κατωφλίου του ελαιολάδου καθορίζονται ως εξής:
- αντιπροσωπευτική τιμή της αγοράς:191,78 Ecu/100 kg,
- τιμή κατωφλίου:188,48 Ecu/100 kg.
Άρθρο 3
Για την περίοδο εμπορίας 1992/93, η ενίσχυση στην παραγωγή καθορίζεται ως εξής:
α) ενίσχυση στην παραγωγή:
- για την Ισπανία:55,47 Ecu/100 kg,
- για την Πορτογαλία:62,98 Ecu/100 kg,
- για την Κοινότητα των Δέκα:84,33 Ecu/100 kg-
β) ενίσχυση στην παραγωγή υπέρ των ελαιοκαλλιεργητών των οποίων η μέση παραγωγή είναι κατώτερη από 500 χιλιόγραμμα ελαιολάδου ανά περίοδο:
- για την Ισπανία:61,89 Ecu/100 kg,
- για την Πορτογαλία:59,40 Ecu/100 kg,
- για την Κοινότητα των Δέκα:92,12 Ecu/100 kg.
Άρθρο 4
1. Για την περίοδο εμπορίας 1992/93, το 1,6 % της ενίσχυσης στην παραγωγή που χορηγείται στους παραγωγούς ελαιολάδου διατίθεται για τη χρηματοδότηση ειδικών δράσεων που αποβλέπουν στη βελτίωση της ποιότητας του ελαιολάδου σε κάθε κράτος μέλος παραγωγής.
2. Για την περίοδο 1992/93, το ποσοστό του ποσού της ενίσχυσης στην παραγωγή που μπορεί να παρακρατηθεί βάσει του άρθρου 20δ παράγραφος 1 του κανονισμού αριθ. 136/66/ΕΟΚ υπέρ των οργανώσεων παραγωγών ελαιολάδου ή των ενώσεών τους, που έχουν αναγνωρισθεί κατ' εφαρμογή του εν λόγω κανονισμού, καθορίζεται σε 1,2 %.
Άρθρο 5
Για την περίοδο εμπορίας 1992/93, τα ποσά της ενισχύσεως στην κατανάλωση ελαιολάδου στην Ισπανία και στην Πορτογαλία καθορίζονται ως εξής:
- για την Ισπανία:45,75 Ecu/100 kg,
- για την Πορτογαλία:48,25 Ecu/100 kg.
Άρθρο 6
1. Για την περίοδο εμπορίας 1992/93, το ποσοστό της ενισχύσεως στην κατανάλωση που αναφέρεται στο άρθρο 11 παράγραφος 5 του κανονισμού αριθ. 136/66/ΕΟΚ καθορίζεται σε 2 %.
2. Για την περίοδο 1992/93, το ποσοστό της ενισχύσεως στην κατανάλωση που θα διατεθεί στις δράσεις που αναφέρονται στο άρθρο 11 παράγραφος 6 του κανονισμού αριθ. 136/66/ΕΟΚ καθορίζεται σε 0,7 %.
Άρθρο 7
Οι τιμές που αναφέρονται στον παρόντα κανονισμό αναφέρονται σε κοινό παρθένο ελαιόλαδο, του οποίου η περιεκτικότητα σε ελεύθερα λιπαρά οξέα, εκφραζόμενη σε ελαϊκό οξύ, είναι 3,3 γραμμάρια ανά 100 γραμμάρια.
Άρθρο 8
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 1992.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 30 Ιουνίου 1992.

Labels: 2
17
19